Selv om antallet af rygere er faldet meget, så er rygning stadigvæk den største årsag til, at folk dør i en ildebrand. I torsdags skete det igen. Da blev en 68-årig mand fra Randers svært forbrændt, da han røg i sin lænestol. Han blev fløjet på Rigshospitalet, hvor han døde dagen efter.

Sidste år omkom 39 mennesker på grund af brande, der var antændt af rygning. Det er lidt mere end 60 procent af det samlede antal, der døde i brande.

Der er færre, der ryger, fordi det er forbudt i offentlige lokaler. Rygerne har derfor mere brug for at ryge hjemme, og seniorberedskabsmester Mads Dalgaard fra Beredskabsstyrelsen har gode råd.

- Det er en god vane at gå udenfor for at ryge. Vil man ikke ud, er det bedre at sidde ved sit spisebord fremfor i den bløde sofa eller den lune seng. Der går simpelthen ikke så let ild i et spisebord, lyder det fra beredskabsmesteren.

Hjemmehjælpere spotter risiko

Trygfonden gør en ekstra indsats i 40 kommuner for at finde de ældre, der er mest i risikozonen.

Det sker for eksempel i Randers, Norddjurs og Syddjurs. Her er hjemmehjælperne med til at spotte de steder, hvor der skal forebygges, fortæller programchef René Højer.

- De kan måske se, at der er brændemærker efter tabte cigaretter, og så kan den ældre få en gratis røgalarm og få gode råd af en repræsentant fra det kommunale redningsberedskab, siger René Højer.